/* COM/2011/0148 galīgā redakcija - COD 2008/0062 */ KOMISIJAS PAZIŅOJUMS EIROPAS PARLAMENTAM atbilstoši Līguma par Eiropas Savienības darbību 294. panta 6. punktam par Padomes pirmā lasījuma nostāju attiecībā uz priekšlikumu Eiropas Parlamenta un Padomes direktīvai, ar ko veicina ceļu satiksmes drošības noteikumu pārrobežu izpildi





[pic] | EIROPAS KOMISIJA | Briselē, 21.3.2011 COM(2011) 148 galīgā redakcija 2008/0062 (COD) KOMISIJAS PAZIŅOJUMS EIROPAS PARLAMENTAM atbilstoši Līguma par Eiropas Savienības darbību 294. panta 6. punktam par Padomes pirmā lasījuma nostāju attiecībā uz priekšlikumu Eiropas Parlamenta un Padomes direktīvai, ar ko veicina ceļu satiksmes drošības noteikumu pārrobežu izpildi 2008/0062 (COD) KOMISIJAS PAZIŅOJUMS EIROPAS PARLAMENTAM atbilstoši Līguma par Eiropas Savienības darbību 294. panta 6. punktam par Padomes pirmā lasījuma nostāju attiecībā uz priekšlikumu Eiropas Parlamenta un Padomes direktīvai, ar ko veicina ceļu satiksmes drošības noteikumu pārrobežu izpildi 1. VISPĀRĒJA INFORMĀCIJA Datums, kad priekšlikums tika nosūtīts Eiropas Parlamentam un Padomei COM(2008) 151 galīgā redakcija — 2008/0062(COD): | 19/03/2008 | Eiropas Ekonomikas un sociālo lietu komitejas atzinuma datums: | 17/09/2008 | Eiropas Parlamenta atzinuma datums (pirmais lasījums): | 17/12/2008 | Padomes nostājas pieņemšanas datums: | 17/03/2011 | 2. KOMISIJAS PRIEKŠLIKUMA MĒRĶIS Komisijas priekšlikuma mērķis ir uzlabot ceļu satiksmes drošību, attiecībā uz smagākajiem ceļu satiksmes drošības pārkāpumiem izveidojot sistēmu informācijas apmaiņai starp valsti, kurā izdarīts pārkāpums, un transportlīdzekļa reģistrācijas valsti. Ar tās palīdzību identificē transportlīdzekļa īpašnieku, kurš izdarījis pārkāpumu kādā citā dalībvalstī, nevis tajā, kurā transportlīdzeklis reģistrēts. Pēc tam dalībvalsts, kurā izdarīts pārkāpums, varētu šo personu saukt pie atbildības un sodīt. Priekšlikums attiecas uz šādiem pārkāpumiem: atļautā ātruma pārsniegšana, drošības jostas nelietošana, luksofora sarkanā gaismas signāla neievērošana un transportlīdzekļa vadīšana alkohola reibumā. Šie satiksmes noteikumu pārkāpumi izraisa lielāko ceļu satiksmes negadījumu un bojāgājušo skaitu. Dokumentā ir noteiktas arī apmaiņas procedūras (dati, atbildīgās iestādes un tīkls) un norādīts paziņojuma vēstules standarta paraugs, ko nosūtīs transportlīdzekļa reģistrācijas apliecības turētājam. Komisijas priekšlikums ietver ES tīkla izveidošanu šādai informācijas apmaiņai, izmantojot attiecīgās saskarnes ar esošajām sistēmām/tīkliem. 3. Piezīmes par Padomes nostāju 3.1. Vispārīgas piezīmes par Padomes nostāju Padomes nostāja kopumā ir tāda, ka dokuments veicinās informācijas par ceļu satiksmes drošības pārkāpumiem pārrobežu apmaiņu un ka ar to var sasniegt Komisijas galvenos mērķus attiecībā uz augsta līmeņa aizsardzības nodrošināšanu visiem satiksmes dalībniekiem ES. Pieņemtais dokuments veicina to jauno ceļu satiksmes drošības politikas virzienu izpildi, ko Komisija pieņēma laikposmam no 2011. līdz 2020. gadam, konkrētāk, stratēģiskā mērķa — stingrāk īstenot ceļu satiksmes noteikumus — izpildi. Sagaidāms, ka tam būs spēcīga profilaktiska ietekme un ka tas rosinās visus autovadītājus ievērot satiksmes noteikumus. Komisijas ierosinājuma galvenais mērķis bija izveidot informācijas apmaiņas sistēmu, kas ļauj identificēt transportlīdzekļa īpašnieku, kurš pārkāpis noteikumus dalībvalstī, kas nav transportlīdzekļa reģistrācijas dalībvalsts. Šis mērķis kopumā ir ticis sasniegts Padomes nostājā pirmajā lasījumā, lai gan saskaņā ar Komisijas sākotnējo ierosinājumu informācijas apmaiņas arhitektūras izveidošanai direktīvas mērķu sasniegšanai būtu jāizveido ES tīkls, kas nav Padomes nostāja. Otrs galvenais Komisijas priekšlikuma mērķis ir saistīts ar turpmākām darbībām pēc pārkāpēja identificēšanas, kad kļūst pieejama informācija. Šķiet, ka šis mērķis ir tikai daļēji sasniegts Padomes nostājā pirmajā lasījumā, un Komisija uzskata, ka dokumentu šajā aspektā var pastiprināt, pamatojoties uz attiecīgajiem EP izdarītiem pirmā lasījuma grozījumiem. Attiecībā uz juridiskā pamata izvēli Komisija uzskatīja, ka no juridiskā un institucionālā viedokļa "policijas sadarbības" juridiskais pamats (87. panta 2. punkts) nav piemērots juridiskais pamats šai direktīvai. Ņemot vērā iepriekš minēto, Komisija iesniedza deklarāciju iekļaušanai Padomes protokolā, rezervējot tiesības izmantot visus tās rīcībā esošos juridiskos līdzekļus (sk. 4. punktu). Komisija atzīmēja arī to, ka Padomē valdīja vienprātība par "policijas sadarbības" juridisko pamatu. 3.2. Komisijas sīki izstrādātas piezīmes 3.2.1. Padomes nostājas būtība Padome izlēma paplašināt direktīvas aptverto pārkāpumu sarakstu. Papildus tā sauktajiem "četriem slepkavām" (atļautā ātruma pārsniegšana, drošības jostas nelietošana, luksofora sarkanā gaismas signāla neievērošana un transportlīdzekļa vadīšana alkohola reibumā) sarakstā patlaban iekļauti arī citi pārkāpumi, piemēram, transportlīdzekļa vadīšana narkotisko vielu reibumā. Komisija atzinīgi novērtē šādu instrumenta jomas paplašināšanu. Attiecībā uz informācijas apmaiņas mehānismu un izmantojamo tīklu, Padomes nostāja pamatojas uz spēkā esošiem "policijas sadarbības" instrumentiem. Konkrētāk, tā pamatojas uz esošo transportlīdzekļu reģistrācijas datu informācijas apmaiņas sistēmu, kas izveidota pārrobežu sadarbības pastiprināšanai, Prīmes Lēmumu kontekstā par terorisma un pārrobežu noziedzības apkarošanu[1]. Padome ierosināja reģistrācijas dalībvalstij atļaut dalībvalstij, kurā izdarīts pārkāpums, piekļūt savas valsts transportlīdzekļu reģistrācijas datubāzei, lai iegūtu datus par transportlīdzekļiem un to turētajiem. Attiecībā uz šādu informācijas apmaiņu Padomes nostāja bija aizstāt Komisijas sākotnēji ierosināto ES elektronisko tīklu ar jau esošu sistēmu tiešu izmantošanu, kuras izveidotas atbilstīgi Prīma Lēmumiem. Lai gan Komisija deva priekšroku ES elektroniskas sistēmas izveidošanai atbilstīgi savam priekšlikumam, tā šajā jautājumā tomēr izrādīja zināmu elastīgumu un piekrita, ka informācijas apmaiņa, ciktāl iespējams, notiek, izmantojot esošās sistēmas, piemēram, EUCARIS . Komisija uzskata, ka Padomes pieeja attiecībā uz informācijas apmaiņu galvenokārt ietekmē informācijas apmaiņas tehniskās procedūras un ka tas būtiski nevājina direktīvas galveno mērķi. Visbeidzot, Komisijas sākotnēji ierosinātā paziņojuma vēstule Padomes nostājā ir aizstāta ar informācijas vēstuli (4.a pants), kas nosūtāma pārkāpējam, ja dalībvalsts, kurā pārkāpums noticis, izlemj pārkāpēju saukt pie atbildības. Direktīvas pielikumā pievienotā parauga izmantošana ir dalībvalstu ziņā. Komisija var piekrist Padomes pieejai, ja vien dalībvalstis informē pārkāpēju, kad tās nolemj ceļu satiksmes drošības noteikumu pārkāpēju saukt pie atbildības. Attiecībā uz datu aizsardzības aspektiem Komisija var piekrist, ka Lēmumu 2008/977/TI piemēro ar kriminālpārkāpumiem saistītu datu apmaiņai, bet uzstāj uz to, ka jāpievieno atsauce uz Direktīvu 95/46/EK attiecībā uz ar administratīviem pārkāpumiem saistītu datu apmaiņu. Visbeidzot, jāuzsver, ka, lai gan Komisija akceptēja vairumu EP pirmā lasījuma grozījumu, jo tie stiprināja Komisijas sākotnējo priekšlikumu, Padome nevienu no tiem neiekļāva savā nostājā. 3.2.2. Juridiskais pamats Komisija vēlētos vērst Eiropas Parlamenta uzmanību uz izmaiņām juridiskajā pamatā, par ko pieņemts lēmums Padomē un par ko Komisija nākusi klajā ar paziņojumu (sk. Komisijas deklarāciju 4. punktā), jo šīs izmaiņas rada sarežģītu precedentu. Pirmkārt, ierosinātajai direktīvai ir skaidrs ar ceļu satiksmes drošību saistīts mērķis, tāpēc uz to attiecas LESD 91. pants. Turklāt ierosinātajai direktīvai nav nekādas ietekmes uz attiecīgo pārkāpumu klasifikāciju dalībvalstīs. Papildus tam saskaņā ar 87. panta 2. punktu trijām dalībvalstīm ir piešķirts izņēmuma režīms attiecībā uz policijas sadarbību ("iespēja pievienoties" Apvienotajai Karalistei un Īrijai un "iespēja izstāties" Dānijai saskaņā ar attiecīgi LESD 21. un 22. protokolu), kas nozīmē, ka ierosinātā direktīva trīs valstis varētu neaptvert. Turklāt Komisija uzskata, ka 87. panta 2. punkts var aptvert tikai kriminālsodāmus satiksmes noteikumu pārkāpumus. 4. SECINĀJUMI/VISPĀRĪGAS PIEZĪMES Lai gan Komisija uzskata, ka vairāki Padomes nostājas aspekti atbilst Komisijas sākotnējā priekšlikuma galvenajiem mērķiem, kā paskaidrots iepriekš (sk. jo īpaši 3.2.1. punktu), tā kā ir mainīts juridiskais pamats, Komisija ir nākusi klajā ar šādu paziņojumu: "Komisija atzīmē, ka Padomē nav vienprātības par prezidentvalsts kompromisu, tostarp par to, ka aizstāj Komisijas ierosināto tiesisko pamatu, proti, LESD 91. panta 1.c punktu ar LESD 87. panta 2. punktu. Lai gan Komisija ir vienisprātis ar Padomi, ka ir svarīgi censties sasniegt ierosinātās direktīvas mērķus, lai uzlabotu ceļu satiksmes drošību, tomēr tā uzskata, ka no juridiskā un institucionālā viedokļa LESD 87. panta 2. punkts nav piemērots tiesiskais pamats, un tādēļ patur tiesības izmantot visus tās rīcībā esošos līdzekļus. " Otrajā lasījumā būtu jācenšas izskatīt iespējamus kompromisus, lai rastu piemērotus risinājumus gan administratīvu, gan kriminālpārkāpumu ietveršanai. [1] Padomes 2008. gada 23. jūnija Lēmums 2008/615/TI par pārrobežu sadarbības pastiprināšanu, jo īpaši apkarojot terorismu un pārrobežu noziedzību, un Padomes 2008. gada 23. jūnija Lēmums 2008/616/TI par to, kā īstenot Lēmumu 2008/615/TI par pārrobežu sadarbības pastiprināšanu, jo īpaši — apkarojot terorismu un pārrobežu noziedzību.